Det var et rent tilfælde, at en borger fandt den bortgåede 79-årige lørdag morgen. - Borgeren skulle ud og fyre i sit fyrrum, og her fandt han så den ældre mand siddende. Han var søgt i ly for kulden og det var en heldig beslutning, konstaterer vagtchef ved Nordjyllands Politi Michael Elkjær. Den 79-årige, der er dement, forsvandt fra Plejehjemmet Lundgaarden i Vrå omkring midnat og klokken 01:40 var Nordjyllands Politi til stede i området med alt disponibelt mandskab. Den 79-årige blev eftersøgt med både hundepatruljer og helikopter og politiet opfordrede borgere til at kigge efter ham i deres skure, udhuse og haver. Klokken 07:48 kom så opkaldet, som politiet havde håbet på hele natten. En borger fandt den ældre mand i fyrrummet på sin landejendom. Han har det efter omstændighederne godt.
Hele natten eftersøgte politiet en 79-årig bortgået mand. En borger fandt ham i sit fyrrum lørdag morgen.